ଭୁବନେଶ୍ୱର (ଓଡ଼ିଶା ରିପୋର୍ଟର): ଆଜି ହେଉଛି ୩୦ ଜାନୁଆରୀ। ଦେଶର ପିତା ମାହାତ୍ମା ଗାନ୍ଧିଙ୍କ ଶ୍ରାଦ୍ଧ ଦିବସ। ୧୯୪୮ ମସିହା ଜାନୁଆରୀ ମାସର ଏହି ତାରିଖରେ ନାଥୁରାମ୍ ଗଡ୍ସେ ଏକ ପ୍ରାର୍ଥନା ସଭାରେ ଗୁଳି କରି ଗାନ୍ଧିଜୀଙ୍କୁ ହତ୍ୟା କରିଥିଲେ।
ଗାନ୍ଧିଙ୍କ ହତ୍ୟା ପରେ ତୁରନ୍ତ ଗଡ୍ସେଙ୍କୁ ଗିରଫ କରାଯାଇଥିଲା ଏବଂ ୧୫ ନଭେମ୍ୱର ୧୯୪୯ ମସିହାରେ ନାଥୁରାମ୍ଙ୍କୁ ଫାଶୀ ମଧ୍ୟ ଦିଆଯାଇଥିଲା।
ତେବେ ୩୦ ଜାନୁଆରୀରେ ଗାନ୍ଧିଜୀଙ୍କ ହତ୍ୟାର କିଛି ଦିନ ପୂର୍ବରୁ ସ୍ୱାଧୀନ ଭାରତର ତତ୍କାଳୀନ ପ୍ରଧାନମନ୍ତ୍ରୀ ଜବାହାରଲାଲ୍ ନେହରୁ ଏପରି ଦୁର୍ଘଟଣାର ଆଶଙ୍କା କରିସାରିଥିଲେ। ଖୋଦ୍ ନେହରୁଙ୍କ ଦ୍ୱାରା ଲିଖିତ ୫ଟି ଚିଠିରୁ ଏହା ସ୍ପଷ୍ଟ ଜଣାପଡୁଛି ଯେ ଗାନ୍ଧିଙ୍କୁ ହତ୍ୟା ଯୋଜନା ସମ୍ପର୍କରେ ନେହରୁଙ୍କୁ କିଛି ପୂର୍ବ ଆଭାସ ମିଳିଥିଲା।
ନେହେରୁଙ୍କ ଏହି ସବୁ ଚିଠିରେ ଦେଶରେ ହିନ୍ଦୁ ମହାସଭା ଏବଂ ଆର୍ଏସ୍ଏସ୍ର ଗତିବିଧି ସମ୍ପର୍କରେ ସେ ଉଦ୍ବେଗ ପ୍ରକାଶ କରିଥିଲେ।
ନେହେରୁଙ୍କର ଏହି ଆଶଙ୍କାର କିଛି ଦିନ ପରେ ଅର୍ଥାତ୍ ୨୦ ଜାନୁଆରୀ ୧୯୪୮ ମସିହାରେ ଦିଲ୍ଲୀର ବିରଳା ଭବନରେ ଗାନ୍ଧିଜୀଙ୍କ ପ୍ରାର୍ଥନା ସଭା ଉପରକୁ ବମ୍ ଫିଙ୍ଗା ଯାଇଥିଲା।
ଏହି ଘଟଣାର ଦୁଇ ଦିନ ପରେ ନେହରୁ ୨୨, ଜାନୁଆରୀ ୧୯୪୮ରେ ତତ୍କାଳୀନ ଉପ ପ୍ରଧାନମନ୍ତ୍ରୀ ତଥା ଗୃହମନ୍ତ୍ରୀ ସର୍ଦ୍ଦାର ବଲ୍ଲଭ ଭାଇ ପଟେଲ୍ଙ୍କୁ ଚିଠି ଲେଖିଥିଲେ।
ନେହରୁଙ୍କର ଏହି ଚିଠି ସ୍ପଷ୍ଟ ଇସାରା ଦେଇଥିଲା ଯେ, ଗାନ୍ଧିଙ୍କ ଜୀବନ ପ୍ରତି ବିପଦ ଥିବା ସମ୍ପର୍କରେ ସେ ଜାଣିପାରିଥିଲେ।
ମହାତ୍ମା ଗାନ୍ଧିଙ୍କ ହତ୍ୟାର ଠିକ୍ ତିନି ଦିନ ପୂର୍ବରୁ ଅର୍ଥାତ୍ ୧୯୪୮ ମସିହା ଜାନୁଆରୀ ୨୭ରେ ପ୍ରଧାନମନ୍ତ୍ରୀ ନେହରୁ ଦେଶର ଗୁଇନ୍ଦା ନିର୍ଦ୍ଦେଶକ ଟି ଜି ସଞ୍ଜୀବ ପିଲ୍ଲାଇଙ୍କୁ ଚିଠି ଲେଖିଥିଲେ।
ହିନ୍ଦୁ ମହାସଭାର ଗତିବିଧିକୁ ନେଇ ନେହରୁ ଚିନ୍ତିତ ଥିଲେ। ଏପଟେ ଗାନ୍ଧିଜୀ ମଧ୍ୟ ସୁରକ୍ଷା ବଳୟରେ ରହିବାକୁ ମନା କରି ଦେଇଥିଲେ। ଯାହା ନେହରୁଙ୍କୁ ଅଧିକ ଚିନ୍ତାରେ ପକାଇଥିଲା।
ଶେଷରେ ନେହରୁଙ୍କ ଆଶଙ୍କା ସତରେ ପରିଣତ ହୋଇଥିଲା। ୩୦ ଜାନୁଆରୀର ସେହି ଅଶୁଭ ଦିନ ଆସି ପହଞ୍ଚିଥିଲା। ଯାହାକୁ ସମ୍ପୂର୍ଣ୍ଣ ଦେଶ ଆଜି ବି ଭୁଲି ପାରିନାହିଁ।
